Avhengig av alder har simmen inntil åtte behov som må dekkes, fra primære behov som «blære» (trang til å gå på do) og «energi» (tretthet) til mer flyktige behov som «sosial» (behov for sosial kontakt) og «miljø» (ha det trivelig rundt seg). Behovene blir vist grafisk med målere som går fra grønn (full) til rød (lav). Lave eller helt tomme målere vil også få simmene til å gjøre ulike ting: For eksempel vil en sulten sim åpne kjøleskapet og finne seg mat, mens en sim med tom energimåler vil besvime. En sim som er tenåring, voksen eller gammel vil dø dersom måleren for sult blir helt tom; yngre simmer vil bli hentet av barnevernet før så skjer. Situasjonen for alle behovene sett under ett blir vist i en egen måler samt gjennom fargen på diamanten («plumboben») som svever over den aktive simmens hode.